Diari Oficial de la Generalitat Valenciana


Sumari del DOGV 4922, del 12-01-2005 (2004/13336)

Acord de 29 d'octubre de 2004, de la Comissió Territorial d'Urbanisme de València, relatiu a la modificació número 8 de les normes subsidiàries de planejament de Siete Aguas.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4922

Data del DOGV
:   12-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13529


Data del document
:   29-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Siete Aguas
    * pla d'urbanisme

Acord de 29 d'octubre de 2004, de la Comissió Territorial d'Urbanisme de València, relatiu a la modificació número 8 de les normes subsidiàries de planejament de Siete Aguas. [2004/F13222]
  
En relació amb l'expedient remés per l'Ajuntament de Siete Aguas referit a la modificació número 8 de les normes subsidiàries de planejament, cal ressaltar els següents antecedents i fonaments jurídics:
  
Antecedents
  
Primer
  
El projecte es va sotmetre a informació pública mitjançant un acord del Ple de l'ajuntament en sessió celebrada el dia 14 de novembre de 2003, inserint edictes en el diari Las Provincias, de 20 de novembre de 2003 i en el Diari Oficial de la Generalitat Valenciana número 4.641, d'1 de desembre de 2003.
  
El secretari general de l'ajuntament fa constar que, durant el pertinent període d'exposició pública, es va presentar una única reclamació per part de Tecnología Radioeléctrica Siete Aguas, SL, la qual va ser desestimada per acord del Ple de l'ajuntament.
  
L'aprovació provisional de l'instrument referenciat es va acordar per majoria absoluta de membres que componen l'ajuntament en Ple en sessió celebrada el dia 21 de gener de 2004, s'acorda així mateix elevar l'expedient complet a la conselleria competent en matèria d'urbanisme, a fi que procedisca a l'aprovació definitiva.
  
Segon
  
L'expedient consta d'un projecte format per una memòria justificativa de les modificacions proposades, plànols i estudi d'impacte ambiental, com també de l'expedient de tramitació municipal.
  
Tercer
  
L'objecte de la modificació consisteix en:
  
- La redefinició de la illa de cases delimitada per l'avinguda de la Fuente, el carrer Doctor Arturo Arévalo, carrer V. Sánchez i T. Balaguer, i el carrer Vicente Mascaró, implicant una redefinició dels límits que configuren els diferents usos, amb un augment de sòl públic de 1065 m2 i disminució de l'edificabilitat residencial de 1.597,50 m3 i ajust del límit entre els sòls residencials i del nombre d'altures.
  
- L'ampliació del sòl urbanitzable industrial d'indústries no contaminants a una superfície bruta de 10.811,48 m2, dels quals 7.353 m2 constituiran parcel·les d'ús industrial i la resta, viari públic.
  
L'Ajuntament justifica la proposta en les raons següents:
  
- Necessitat de classificar part del sòl com a equipament per a col·legi públic i en la conveniència d'ajustar el límit entre els dos tipus de sòl residencial de la illa de cases (tipus B d'edificació aïllada, i tipus D, entre mitgeres), solucionant la problemàtica d'edificis existents fora d'ordenació.
  
- Dotar sòl per a emplaçar indústries lleugeres, després de l'esgotament del disponible en la zona de tolerància industrial.
  
Quart
  
Durant la tramitació de l'expedient, s'ha sol·licitat informe del Servei d'Avaluació de l'Impacte Ambiental, que ha emés declaració d'impacte ambiental que estima acceptable el projecte presentat, amb determinats condicionants.
  
Cinqué
  
Siete Aguas compta com a instrument de planejament, amb normes subsidiàries de planejament municipal, aprovades definitivament en data 27 de juliol de 1992, que han sigut objecte de distintes modificació puntuals.
  
Sisé
  
La Comissió Informativa de la Comissió Territorial d'Urbanisme de València, en sessió celebrada el 22 d'octubre de 2004, va emetre un informe relatiu al projecte que ens ocupa, complint així el que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La documentació està completa, a l'efecte del compliment del que ha preceptuat l'article 27 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en endavant LRAU) i la tramitació ha sigut correcta, conforme al que establix l'article 38, per remissió de l'article 55.1, de la Llei Reguladora de l'Activitat Urbanística.
  
Segon
  
D'acord amb la documentació aportada per l'ajuntament, la necessitat de les modificacions es dóna per raons d'interés públic, com són la necessitat de classificar part del sòl com a equipament per a col·legi públic, la conveniència d'ajustar el límit entre els dos tipus de sòl residencial de la illa objecte de redefinició (edificació aïllada i entre mitgeres), com també per a dotar sòl per a emplaçar indústries lleugeres, després de l'esgotament del disponible en la zona de tolerància industrial.
  
Respecte de l'ampliació del sòl urbanitzable industrial, manifestar que la declaració d'impacte ambiental afirma «respecte del camí ramader denominat assagador de la Tejería, Cañas o Vallesa, que discorre pel límit est de l'àmbit en estudi, el qual es troba classificat amb una amplària legal de 15 a 25 metres, és confrontant al sector però queda exclòs del seu àmbit», existeix un error material en el plànol número 2 aportat que ressenya a l'est, el camí ramader de l'assagador del Pantanillo, quan realment es tracta de l'assagador de la Tejería, com preveu l'estudi d'impacte ambiental presentat (p. 19).
  
La modificació és coherent amb la política autonòmica en matèria de medi ambient i no s'aprecia obstacle legal per a la seua aprovació.
  
Tercer
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les normes subsidiàries ?i de les seues modificacions- de municipis de menys de 50.000 habitants, de conformitat amb el que disposen els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a), per remissió de l'article 9.a), del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió celebrada el 29 d'octubre de 2004, acorda aprovar definitivament la modificació número 8 de les normes subsidiàries de Siete Aguas, amb els condicionants continguts en la declaració d'impacte ambiental.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de la publicació.
  
Tot això sense perjudici que es puga exercir qualsevol altre recurs o acció que estime oportú.
  
València, 29 d'octubre de 2004- El secretari de la Comissió Territorial d'Urbanisme: Álvaro Aleixandre Ortí.